**План-канспект урока па беларускай літаратуры ў 6 класе**

*Настаўнік беларускай мовы і літаратуры Н.І. Арцюкевіч*

*Тэма:* **Анатоль Вярцінскі. “Два полі”**

*Мэта і задачы:*

Удасканальваць уменне вучняў аналізаваць паэтычныя сюжэтныя творы ( вызначаць тэму, мастацкую ідэю, пафас, асноўныя вобразы, сродкі мастацкага выяўлення, аўтарскую пазіцыю). Дапамагчы вучням прааналізаваць верш “Два полі” А. Вярцінскага, абапіраючыся на пытанні, змешчаныя ў вучэбным дапаможніку.

Развіваць творчыя здольнасці вучняў.

Выхоўваць пачуццё гонару за гераічны подзвіг нашага народа ў гады Вялікай Айчыннай вайны, павагу да ветэранаў і да памяці пра мінулае, замацоўваць ў свядомасці вучняў адказнасць за будучыню Радзімы.

*Вучэбна-метадычнае забеспячэнне:* вучэбны дапаможнік, інтэрактыўная дошка, партрэт А.Вярцінскага, кніжная выстава пра Вялікую Айчынную вайну, малюнкі

*Форма правядзення*: урок-памяць.

*Са мною памяць пра вайну.*

 *Я з гэтай памяццю жыву…*

 *На жаль, што з той вайны назад*

 *Не ў кожны дом прыйшоў салдат…*

 *(І. Лугаўцова)*

**Ход урока**

**І. Арганізацыйны момант.**

Сёння ў нас незвычайны ўрок: да нас завіталі паважаныя настаўнікі з іншых школ. Давайце павітаем іх сваімі добрымі позіркамі і ўсмешкамі і пастараемся зрабіць так, каб ім у нас было цікава і ўтульна, давайце сагрэем іх цеплынёй сваіх сэрцаў. Згодны? *(Так.)* Што ж пачнём.

**ІІ.****Праверка дамашняга задання.**

На папярэдніх уроках мы з вамі разгарнулі, напэўна, самую жахлівую старонку нашай гісторыі – старонку Вялікай Айчыннай вайны.

Вайна – боль і памяць народа. Вайна – злачынная справа. Самае жудаснае – вайна. Самае немагчымае – вайна. Калі мы вымаўляем гэта слова, сэрца сціскаецца ад крыўды і болю.

Вайна… Усяго адно слова, а колькі чалавечага гора змяшчаецца ў ім! Выбухі, пажары, грукат кулямётных чэргаў, гул самалётаў, людскія смерці… Колькі пакалечаных лёсаў, нездзейсненых спадзяванняў, мар, колькі разбураных гарадоў і вёсак, спаленых разам з жыхарамі, колькі забітых людзей…

 Мы нарадзіліся ў мірны час. І гэта вялікае шчасце. Дзякуй Богу, што мы ведаем пра вайну толькі з кніг…

Да сённяшняга ўрока вы рыхтавалі ілюстрацыі да прачытаных твораў пра вайну ці малюнкі, якія адлюстроўваюць ваша ўяўленне пра вайну і вершы на гэту тэму.

**Вучні прадстаўляюць свае малюнкі і калаж.**

Вучні чытаюць верш Пятруся Броўкі «А хіба ёсць, што забываюць?”*(Гучыць музыка )*

**ІІІ. Мэтавацыйны этап**

*1.Аналіз эпіграфа да ўрока.*

– Не, выратавальнікаў сваіх мы не маем права забываць.

Бо сваім нараджэннем пад мірным небам, шчасцем, усім, чым жывём і даражым, мы абавязаны ім – нашым салдатам, загінуўшым і жывым, стаўшым у цяжкі час заслонай на шляху ворага.

 *Са мною памяць пра вайну.*

 *Я з гэтай памяццю жыву…*

 *На жаль, што з той вайны назад*

 *Не ў кожны дом прыйшоў салдат… (І. Лугаўцова)*

– Як вы думаеце, аб чым пойдзе гаворка сёння на ўроку?

– Сёння наш урок – гэта даніна памяці тым, хто абараняў падчас Вялікай Айчыннай вайны нашу зямлю, наша неба, наша жыццё.

*2. Фармуляванне разам з вучнямі мэт і задач урока.*

– Сёння мы звернімся да верша А.Вярцінскага “Два полі”. Запішыце тэму ўрока ў сшыткі. Давайце акрэслім задачы нашага ўрока:

-пазнаёміцца і прааналізаваць верш А. Вярцінскага “Два полі”;

-звярнуцца да іншых відаў мастацтва на дадзеную тэму;

-развіваць свае творчыя здольнасці.

**ІV. Вывучэнне новай тэмы.**

– Вытокі творчага светапогляду кожнага паэта – у яго біяграфіі і найперш у эмацыянальным вопыце дзяцінства. Вайну Анатоль Вярцінскі сустрэў дзесяцігадовым хлапчуком. Дзіцячая памяць захавала яе трагічныя малюнкі ўсё да самых драбніц. Яны засталіся ў сэрцы паэта на ўсё жыццё.

***1. Паведамленне пра А. Вярцінскага.***

***2. Знаёмства з вершам А.Вярцінскага “Два полі”***

Верш чытае падрыхтаваны вучань. (*Гучыць музыка* )

– Якія пачуцці выклікаў у вас верш?

Слоўнікавая работа.

Тлумачэнне слова “ратны” .

***3. Аналіз твора.***

– Якія два розныя вобразы поля стварыў паэт у сваім вершы? Прачытайце яшчэ раз самастойна і адкажыце: як ён паказвае і малюе гэтыя два полі?

 (*Першы вобраз – поле дзяцінства, дзе герой ірваў кветкі, бегаў з сябрамі па зялёнай траве. Другі вобраз – поле бою, палітае крывёю.)*

– Зачытайце радкі, якія сведчаць пра тое, што адбываецца на полі бітвы. Якія вобразы выступаюць у рэзкім кантрасце (супрацьпастаўленні) з карцінай зялёнага квяцістага поля?

***Праца ў парах***

 1) Запісаць у сшытак, як аўтар характарызуе “поле вайны”.

 2) Запісаць у сшытак, як аўтар характарызуе “поле дзяцінства”.

– Які прыём выкарыстаны пісьменнікам пры стварэнні двух палей? (*Антытэза)*

– Які мастацкі прыём называецца антытэзай?

**Антытэза** (у перакладзе з грэч.– супрацьпастаўленне) – стылістыяная фігура; рэзкае супастаўленне процілегльгх або кантрастных паняццяў, вобразаў, прадметаў, з’яў і інш.

– Для чаго выкарыстаны паэтам супрацьпастаўленне? 3 якой мэтай? (*А. Вярцінскі выкарыстоўвае антытэзу для таго, каб больш ярка перадаць трагізм вайны).*

**Заданне.** Вучням прапаноўваецца прыдумаць па 3– 4 прыклады антытэз на тэму «Вайна». *(Вучні выцягваюць лісткі з запісаным словам)*

***антытэза****(мір – вайна, дабро – зло, вернасць – здрада, свае – чужыя, шчасце – бяда).*

***Праца ў парах***

Дапоўніць рады характарыстыкі палей сваімі асацыяцыямі, сваімі ўспамінамі.

*(Два вучні працуюць на дошцы)*

– Які вобраз поля вам даспадобы? Чаму?

– Якія мастацкія сродкі яшчэ дапамагаюць у аўтарскай задуме? (*Метафары – поле ўзарана вайной і палітае крывёй.)*

**Фізкультхвілінка**

– У творы адсутнічае партрэт воіна-змагара. Ці можаце вы яго ўявіць? *(Герой твора – малады салдат, які помніць мірнае поле свайго дзяцінства. Яшчэ нядаўна ён бегаў з сябрамі на волі, а цяпер на гэтым полі памірае.)*

– Паспрабуйце намаляваць слоўны партрэт салдата, пра жыццё якога вядзе аповед у сваім вершы А.Вярцінскі. Адказ аформіце ў выглядзе табліцы.

|  |  |
| --- | --- |
| **Паказчыкі** | **Апісанне** |
| Знешні выгляд |  |
| Даваненнае жыццё |  |
| Адносіны да Бацькаўшчыны |  |
| Рысы характару |  |
| Свяшчэнны абавязак перад Радзімай |  |
| Апошнія імгненні жыцця |  |

*( Малюнак да твора, які быў падрыхтаваны дома)*

Афішыраванне работ.

***4. Паўторнае чытанне верша.***

– Які настрой верша? Якія радкі, на вашу думку, надаюць твору моцнае трагедыйнае гучанне? *(Як і ва ўсіх творах пра Вялікую Айчынную вайну, прысутнічае смутак, горыч, трагедыя).*

– Якія пачуцці абудзіў у вас гэты твор, якія думкі выклікаў? Што хацеў данесці да нас вершам А.Вярцінскі?

***5. Праслухоўванне запісу песні на верш А.Вярцінскага “Два полі”*** *( музыка кампазітара Эдуарда Ханка)*

– Беларускі кампазітар Эдуард Ханок стварыў мелодыю, якая выразна перадае цяжкасць таго часу. Давайце паслухаем запіс песні «Два полі» ў выкананні групы «Сябры».

– Ці ўдалося артыстам сваім голасам перадаць настрой верша? (*Акапэльнае гучанне песні дазваляе пранікнуць у душу чалавека, а паніжэнне і навышэнне тэмбру голасу дазваляе адчуць трывожныя ноткі яшчэ больш.)*

***6. Зварот да рэпрадукцыі карціны М.Савіцкага “Поле”.***

– Тэма Вялікай Айчыннай вайны знайшла свой водгук у жывапісе.

Міхаіл Савіцкі – беларускі мастак у 1942 годзе трапіў у палон. Прайшоў усе жахі концлагераў. Наперакор усяму ён выжыў. Магчыма, Бог яго захаваў. Захаваў для мастацтва, для краіны, дзеля міру. Аднойчы на пытанне, што лічыць ён для сябе галоўным у жыцці, М.Савіцкі адказаў так: “Памятаць усё і любіць Радзіму”…Ён быў удастоены вышэйшага звання – “Героя Беларусі”.

– Звярніце ўвагу на карціну наша беларускага мастака Міхаіла Савіцкага “Поле”.

– Што паказана на карціне? (*Няроўны бой, жытняе поле, а ў ім наступаюць немцы. Салдаты ўсімі сіламі даюць ім адпор.)*

– Звярніце ўвагу: зноў поле і жыта. У якім творы мы сустракаліся з вобразам жыта? Узгадайце, што сімвалізуе жыта? (*Жыта – сімвал жыцця, міру, багацця нашага краю. Стоптанае жыта – вобраз-сімвал паглумленага мірнага жыцця, знішчэння, народнай трагедыі.)*

– У беларускай літаратуры ёсць шмат твораў і кніг, прысвечаных Вялікай Айчыннай вайне, салдатам-героям. Паэты, пісьменнікі, якія самі змагаліся з ворагам, якія на ўласныя вочы бачылі ўсе жахі вайны не маглі маўчаць. АнатольВярцінскі зазначаў: “…Мы, жывыя сведкі вайны, не маем маральнага права маўчаць”.

Звярніце ўвагу на выставу кніг.

***7. Расказ пра ветэранаў.***

– Усё менш і менш застаецца з намі ўдзельнікаў той страшнай вайны. І мы, пакаленне, якое не ведала смерці, павінна памятаць, шанаваць, ганарыцца і быць дастойнымі іх подзвігу.

– Два полі было і ў ветэранаў Вялікай Айчыннай вайны, Фурса Івана Васільевіча і Шэўчыка Канстанціна Уладзіміравіча. На адным полі яны працавалі да сёмага поту і былі шчаслівыя, а на другім ішлі ў поўны рост наперарэз ворагам. *(Падрыхтаваныя вучні расказваюць пра ветэранаў.)*

Падзячны паклон ветэранам

За подзвігі шле ўвесь народ.

Баляць і сягоння вам раны,

Хоць столькі мінула ўжо год…

Мы вас не забудзем ніколі,

Мы будзем вас помніць заўжды,

Хто мір здабываў нам і долю

У вогненныя гады. *(Дзмітрый Завацкі)*

* Як ушаноўваецца памяць ахвяр Вялікай Айчыннай вайны, воінаў-вызваліцелей, на тэрыторыі Беларусі?

– Каб ушанавадь памяць ахвяр Вялікай Айчыннай вайны, воінаў-вызваліцелей, на тэрыторыі ўсёй Беларусі ўзведзены помнікі, мемарыяльныя комплексы. Давайце ўзгадаем некаторыя з іх.

(Брэсцкая крэпасць, Манумент “Воін і сцяг”, Курган славы ў гонар 4 франтоў, плошча Перамогі г.Мінска, Стэла “Мінск – горад-герой” (побач музей Вялікай Айчыннай вайны), Хатынь Іосіф Камінскі “Непакораны чалавек”, Мемарыяльны комплекс “Загінуўшых чакаюць вечна”, частка комплекса скульптуры “Удовы”, Скульптар: Мікалай Кандрацьеў, Архітэктары: Вольга Ладыгіна і Станіслаў Федчанка і інш.)

**V. Падвядзенне вынікаў. Творчая праца**

**–** Спадзяюся, што наша сённяшняя размова пакінула свой адбітак у вашых сэрцах. Прапаную вам скласці верш-сінквейн па апорных словах “салдат”, “вайна”, “мір”.

– Ці дасягнулі мы мэт, пастаўленых у пачатку ўрока?

*Завершы фразу:*

– “Цікавым было на ўроку…”

– “Захацелася даведацца…”

**VI. Дамашняе заданне.**

Навучыцца выразна чытаць верш.

Напісаць міні-сачыненне на адну з тэм:

“Памяць вечная тым, хто загінуў”,

“Ля помніку воіну-вызваліцелю”,

“Вайна і сённяшні дзень”.

**Выстаўленне адзнак.**

**VII. Рэфлексія**

– Са дня Перамогі праўшло ўжо 75 год. Як вы думаеце, для чаго трэба помніць пра падзеі вайны, быць удзячнымі воінам, салдатам, ветэранам?

– У.Караткевіч зазначаў: “Хто забывае мінулае, той асуджаны перажыць яго зноў”.

 І каб жахі вайны больш непаўтарыліся, нам так жыццёва важна памятаць аб тым, якой цаной было заваявана гэта чыстае неба над галавой, памятаць тых, хто заваяваў яго для нас, і рабіць усё, каб такое больш не паўтарылася.

Памяць пра вайну – у сэрцах кожнага з нас. Яе полымя грэе, апальвае, закаляе душу. Не нам, а дзядам нашым выпаў суровы салдацкі лёс. Не мы, а яны ішлі доўгія дні, тыдні, месяцы побач са смерцю і падалі ад бязлітаснай кулі. Не мы, а яны радаваліся і плакалі ў далёкі Дзень Перамогі і ўсё яшчэ не верылі, што вяртаюцца ў жыццё без высталаў.Але ўвесь час яны думалі пра нас. Перад імі – героямі, якія выжылі і паляглі, мы ў неаплатным, вялікім доўгу. І няма ў нас іншага спосабу аддаць гэты доўг, каб жыць дастойна, не крывіць душой, чэсна працаваць і вучыцца. І памятаць …Памятаць дзеля міру на Зямлі.

Давайце зараз запалім агеньчык памяці, міру, дабрыні і шчасця, святло і цяпло якога няхай сагрэе нашы сэрцы, дасць надзею на лепшае. Няхай ён стане знакам нашай пашаны і ўдзячнасці, нашай памяці аб тых, хто набліжаў час перамогі. Перададзім гэты агеньчык з рук у рукі з пажаданнямі міру на зямлі, яркага сонейка, пажаданнямі застацца ў самых цяжкіх абставінах Чалавекам, які не дапусціць вайны і гора бліжняму і, канешне, шчаслівага лёсу для ўсёй нашай Радзімы.

Мы – за мір! Мы хочам міру! Мы – за яркае санейка на чыстым небе! Мы – за шчаслівы смех дзяцей! Наша зямля такая вялікая для таго, каб жыць у міры і дружбе, і такая малая ўсіх войнаў!

Хай больш ніколі

не будзе гора!

Хай больш не будзе

Вайны ніколі!

МІРУ МІР! *(Вучні перадаюць адзін аднаму свечку з пажаданнямі)*